PROKAL.CO, TIAP baisukan Adul -ni ngaran asa maka sambat panulis wara- dapat tugas mambuang sampah. Maklum haja, sudah aturan mun mambuang sampah tu harus baisukan supaya kada ngalih mun diambil patugasnya.
Bangaran sudah biasa, tulak ai Adul ka wadah pambuangan. Kabujuran harian itu harinya mulai marintik, maka sampah nang dibuang Adul banyak. Jadi badadas ai Adul. Babaya sampai ka wadah pambuangan, dilihat Adul kada ada urang.
Biasanya mun mambuang sampah Adul turun tumatan mutur, gasan baistilah mambuat sampah ka kotak kontainer nang disiapkan patugasnya.
“Kada ada jua urang. Baik timbai haja langsung. Apalagi hari damini, mun salang turun tumatan mutur sawat kahujanan tu pang unda,” dalam hati Adul basuara.
Langsung haja Adul mamarakan muturnya ka higa pati kontainer. Imbah itu Adul maambil palastik hibak wan sampah. Langsung ai ditimbainya. Hanyar haja manimbai, tandangar urang bakuciak. “Aduh”.
Mandangar damintu, mandam ai Adul. Inya mandangarkan asal suara. Kada lawas mancungul kapala tumatan dalam pati kontainer.
“Ui mun manimbai sampah balilihat. Tiringi kapala unda hibak wan sampah ikam nah,” tadangar suara urang mamadahi Adul.
Mandangar damintu takulipik haja Adul dapatnya. “Nah iya am. Maaf unda kada maniring. Kada tahu ada urang dalamnya,” jar Adul sambil kada tatahu maninggalkan wadah pambuangan sampah. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn